НэхъыфIхэр ягъэпажэ
Къэбэрдей-Балъкъэрым и Къэралыгъуэм и махуэм ирихьэлIэу сом мелуани 2-рэ мин 700-рэ и уасэ пхъэнкIийдэш автотранспортыщIэ дзэлыкъуэдэсхэм тыгъэ хуащIащ. Районымрэ Дзэлыкъуэкъуажэ поселкэмрэ я бюджетхэм я хьэкъкIэ къащэхуа техникэр фокIадэм и 1-м гуфIэгъуэ щытыкIэм иту «Псы бжьамийхэр» ООО-м иратащ.
ЩIыпIэхэр гъэкъэбзэным, зэIузэпэщ щIыным куейм и унафэщIхэм зэпымыууэ я нэIэ трагъэтщ. Къуажэдэсхэр трагъэгушхуэн папщIэ, район администрацэм и Iэтащхьэ Шэт МэчрэIил и жэрдэмкIэ, къабзагъэм нэхъ щегугъуу къалъытэ жылагъуищыр зэрагъэпэжэну фонд нэгъабэ ягъэуващ. Уэрамхэр гъэнэхуным гулъытэшхуэ хуащI, кIэрыхубжьэрыху зэхуэхьэсыпIэхэр ягъэув.
Федеральнэ программэм тету, 2010 — 2011 гъэхэм сом мелуани 10-м щIигъу и уасэ техникэ хэхауэ 6 Дзэлыкъуэ районым иратащ: пхъэнкIий-дэш автотранспортитI (сом мелуани 3,1-рэ), ассенизатор (сом мин 870-рэ), экскаваторитI (сом мелуани 3,8-рэ), автогрейдер (сом мелуани 3,7-рэ). КъищынэмыщIауэ, Дзэлыкъуэкъуажэ поселкэм и щIыпIэ администрацэм сом мин 430-кIэ автоподъемник, сом мелуанкIэ автогрейдер нэгъабэ къищэхуащ.
Бжьахъуэ Маринеттэ.
